b'\n_START_ARTICLE_\nVeliki pupek\n_START_SECTION_\nOpis\n_START_PARAGRAPH_\nOdrasli veliki pupek dose\xc5\xbee v dol\xc5\xbeino povpre\xc4\x8dno do 8\xc2\xa0cm, izjemoma pa lahko dose\xc5\xbee tudi do 25\xc2\xa0cm v dol\xc5\xbeino in je tako najve\xc4\x8dja vrsta pupkov v Evropi. Kot vsi pupki ima tudi veliki pupek bo\xc4\x8dno splo\xc5\xa1\xc4\x8den rep. Trebuh je rumeno oran\xc5\xbeen in ima zna\xc4\x8dilnim vzorec nepravilno oblikovanih temnih pik. Je edina vrsta pupkov v Sloveniji, ki ima temno obarvano grlo, ki je posuto s svetlej\xc5\xa1imi pikami. Zau\xc5\xa1esne \xc5\xbeleze na zatilju so slabo vidne. Za pupke zna\xc4\x8dilna spolna dvoli\xc4\x8dnost se najbolj ka\xc5\xbee v obdobju parjenja predvsem na hrbtu, ko se pri odraslih samcih pojavi ko\xc5\xbenat, visok in izrazito nazob\xc4\x8dan hrbtni greben. Rep dobi pri samcih v \xc4\x8dasu parjenja srebrno belo vzdol\xc5\xbeno progo. Samice in mladi osebki nimajo hrbtnega grebena, pogosto pa pri njih vzdol\xc5\xbe hrbta poteka neprekinjena rumena proga. Veliki pupki prezimujejo na kopnem, kjer se obi\xc4\x8dajno zakopljejo v zemljo. V vode prihajajo konec februarja ali v za\xc4\x8detku marca in v vodi ostanejo ve\xc4\x8dinoma do junija, ponekod pa tudi vse do jeseni. Parjenje se za\xc4\x8dne zgodaj spomladi. Samice po oploditvi odlo\xc5\xbeijo okoli 200 posami\xc4\x8dnih jaj\xc4\x8dec. Vsako jaj\xc4\x8dece samica ovije v list plavajo\xc4\x8de ali potopljene vodne rastline. Li\xc4\x8dinke se izle\xc5\xbeejo konec aprila in se pri velikosti okoli 7\xc2\xa0cm, obi\xc4\x8dajno konec poletja ali v za\xc4\x8detku jeseni, preobrazijo. Veliki pupek obi\xc4\x8dajno spolno dozori pri 2 letih starosti.\n_START_SECTION_\nRaz\xc5\xa1irjenost\n_START_PARAGRAPH_\nVeliki pupek se zadr\xc5\xbeuje v ob\xc4\x8dasnih in stalnih, stoje\xc4\x8dih ali po\xc4\x8dasi teko\xc4\x8dih vodah ter mo\xc4\x8dvirjih in barjih. Zadr\xc5\xbeuje se le v tistih vodah, ki imajo poleg ustrezne vode tudi ustrezen kopenski habitat, med katere sodijo travi\xc5\xa1\xc4\x8da in grmovje, v katere se lahko skrijejo odrasli osebki. Raz\xc5\xa1irjen je po Albaniji, Avstriji, Bosni in Hercegovini, \xc4\x8ce\xc5\xa1ki, \xc4\x8crni gori, Gr\xc4\x8diji, Hrva\xc5\xa1ki, Italiji, Mad\xc5\xbearski, Makedoniji, Nem\xc4\x8diji, Nizozemski, Sloveniji, Srbiji in \xc5\xa0vici. Ogro\xc5\xbea ga kr\xc4\x8denje naravnega okolja in je zaradi tega v Sloveniji uvr\xc5\xa1\xc4\x8den na Seznam zavarovanih \xc5\xbeivalskih vrst v Sloveniji.'